അഞ്ചുവിക്കറ്റുമായി മുജീബുര് റഹ്മാന് ടി20 ലോകകപ്പിലെ ഏറ്റവും വലിയ ജയവുമായി അഫ്ഗാനിസ്ഥാന് സ്കോട്ടലന്റിനെ തകര്ത്തത് 130 റണ്സിന് സ്കോട്ട്ലന്റ് 60 റണ്സിന് പുറത്ത് ഷാര്ജ: ട്വന്റി 20 ലോകകപ്പിലെ സൂപ്പര് 12 പോരാട്ടത്തില് സ്കോട്ലന്ഡിനെ 130 റണ്സിന് തകര്ത്ത് അഫ്ഗാനിസ്താന്. അഫ്ഗാന് ഉയര്ത്തിയ 191 റണ്സ് വിജയലക്ഷ്യത്തിലേക്ക് ബാറ്റേന്തിയ സ്കോട്ലന്ഡ് വെറും 60 റണ്സിന് ഓള് ഔട്ടായി. അഞ്ചുവിക്കറ്റ് വീഴ്ത്തിയ സ്പിന്നര് മുജീബുര് റഹ്മാനാണ് സ്കോട്ലന്ഡ് ബാറ്റിങ് നിരയെ ശിഥിലമാക്കിയത്. സ്കോര്: അഫ്ഗാനിസ്താന് 20 ഓവറില് നാലിന് 190. സ്കോട്ലന്ഡ് 10.2 ഓവറില് 60 ന് ഓള് ഔട്ട്. മൂന്നോവറില് വിക്കറ്റ് നഷ്ടമില്ലാതെ 28 റണ്സെടുത്ത സ്കോട്ലന്ഡ് ബാറ്റിങ്നിര പിന്നീട് ചീട്ടുകൊട്ടാരം പോലെ തകര്ന്നടിയുകയായിരുന്നു. സ്കോട്ലന്ഡിന്റെ എട്ട് ബാറ്റര്മാര് രണ്ടക്കം കണ്ടില്ല. അഞ്ചുപേര് പൂജ്യത്തിന് പുറത്തായി. ട്വന്റി 20 ലോകകപ്പിലെ ഒരു ടീമിന്റെ ഏറ്റവും വലിയ വിജയമാണിത്. 191 റണ്സെന്ന കൂറ്റന് വിജയലക്ഷ്യത്തിലേക്ക് മറുപടി ബാറ്റിങ്ങിനിറങ്ങിയ സ്കോട്ലന്ഡിനുവേണ്ടി ജോര്ജ് മുന്സിയും നായകന് കൈല് കോട്സറുമാണ് ഓപ്പണ് ചെയ്തത്. മുഹമ്മദ് നബി എറിഞ്ഞ ആദ്യ ഓവറില് തന്നെ 11 റണ്സ് നേടിക്കൊണ്ട് സ്കോട്ലന്ഡ് വരവറിയിച്ചു. മൂന്നോവറില് ടീം 28 റണ്സെടുത്തു. എന്നാല് നാലാം ഓവറിലെ രണ്ടാം പന്തില് കോട്സറെ ക്ലീന് ബൗള്ഡാക്കി മുജീബുര് റഹ്മാന് സ്കോട്ലന്ഡിന്റെ ആദ്യ വിക്കറ്റ് സ്വന്തമാക്കി. 7 പന്തുകളില് നിന്ന് 10 റണ്സ് മാത്രമാണ് താരത്തിന് നേടാനായത്. തൊട്ടടുത്ത പന്തില് പുതുതായി ക്രീസിലെത്തിയ കാലം മക്ലിയോഡിനെ ക്ലീന് ബൗള്ഡാക്കി. മുജീബ് സ്കോട്ലന്ഡിനെ തകര്ത്തു. നേരിട്ട ആദ്യ പന്തില് തന്നെ മടങ്ങാനായിരുന്നു മക്ലിയോഡിന്റെ വിധി. അതേ ഓവറിലെ അവസാന പന്തില് പുതുതായി മക്ലിയോഡിന് പിന്നാലെ വന്ന റിച്ചി ബെറിങ്ടണെയും മടക്കി മുജീബുര് കൊടുങ്കാറ്റായി. ബെറിങ്ടണെ താരം വിക്കറ്റിന് മുന്നില് കുടുക്കുകയായിരുന്നു. ഇതോടെ വിക്കറ്റ് നഷ്ടമില്ലാതെ 28 റണ്സ് എന്ന നിലയില് നിന്ന് സ്കോട്ലന്ഡ് മൂന്നിന് 28 എന്ന ദയനീയമായ അവസ്ഥയിലേക്ക് വീണു. നാലാം ഓവറിലെ രണ്ട്, മൂന്ന്, ആറ് പന്തുകളില് മുജീബ് വിക്കറ്റുകള് വീഴ്ത്തി. തൊട്ടടുത്ത ഓവറില് ബെറിങ്ടണ് ശേഷം ക്രീസില് വന്ന മാത്യു ക്രോസും നേരിട്ട ആദ്യ പന്തില് തന്നെ നവീന് ഉള് ഹഖിന് വിക്കറ്റ് സമ്മാനിച്ച് മടങ്ങി. തകര്പ്പന് ക്യാച്ചിലൂടെ വിക്കറ്റ് കീപ്പര് മുഹമ്മദ് ഷഹസാദാണ് താരത്തെ പുറത്താക്കിയത്. ആറാം ഓവറില് സ്കോട്ലന്ഡിന്റെ അവസാന പ്രതീക്ഷയായ ഓപ്പണര് ജോര്ജ് മുന്സിയും പുറത്തായി. 18 പന്തുകളില് നിന്ന് 25 റണ്സെടുത്ത താരത്തെ മുജീബുര് റഹ്മാന് ക്ലീന് ബൗള്ഡാക്കി. ഇതോടെ സ്കോട്ലന്ഡ് 36 ന് അഞ്ച് വിക്കറ്റ് എന്ന നിലയിലായി. ബാറ്റിങ് പവര്പ്ലേയില് സ്കോട്ലന്ഡ് അഞ്ചുവിക്കറ്റിന് 37 റണ്സ് മാത്രമാണ് നേടിയത്. ഏഴാം ഓവര് എറിഞ്ഞ റാഷിദ്ഖാന് ആദ്യ ഓവറില് തന്നെ വിക്കറ്റ് വീഴ്ത്തി. മൈക്കിള് ലീസ്കിനെ വിക്കറ്റിന് മുന്നില് കുടുക്കിയാണ് റാഷിദ് സ്കോട്ലന്ഡിന്റെ ആറാം വിക്കറ്റ് വീഴ്ത്തിയത്. എട്ടാം ഓവര് ചെയ്ത മുജീബുര് വീണ്ടും വിക്കറ്റ് വീഴ്ത്തി. ഇത്തവണ മാര്ക്ക് വാറ്റിനെയാണ് താരം ക്ലീന് ബൗള്ഡാക്കിയത്. ഈ വിക്കറ്റോടെ മുജീബ് അഞ്ചുവിക്കറ്റ് നേട്ടം സ്വന്തമാക്കി. മുജീബിന്റെ കരിയറിലെ ഏറ്റവും മികച്ച പ്രകടനമാണിത്. പിന്നാലെ വന്ന റാഷിദ് 12 റണ്സെടുത്ത ക്രിസ് ഗ്രീവ്സിനെ വിക്കറ്റിന് മുന്നില് കുടുക്കി. ഇതോടെ സ്കോട്ലന്ഡിന് എട്ടുവിക്കറ്റ് നഷ്ടമായി. പിന്നീട് ക്രീസിലൊന്നിച്ച ജോഷ് ഡേവിയും സഫിയാന് ഷറീഫും ചേര്ന്ന് ടീം സ്കോര് 60 കടത്തി. എന്നാല് ഡേവിയെ പുറത്താക്കി റാഷിദ്ഖാന് ഈ കൂട്ടുകെട്ട് പൊളിച്ചു. 4 റണ്സെടുത്ത താരത്തെ റാഷിദ് വിക്കറ്റിന് മുന്നില് കുടുക്കി. ഇതോടെ സ്കോട്ലന്ഡ് 60 ന് ഒന്പത് വിക്കറ്റ് എന്ന നിലയിലായി. തൊട്ടടുത്ത പന്തില് ബ്രാഡ് വീലിനെ ക്ലീന് ബൗള്ഡാക്കി റാഷിദ് സ്കോട്ലന്ഡ് ഇന്നിങ്സ് ചുരുട്ടിക്കൂട്ടി. അഫ്ഗാന് 130 റണ്സിന്റെ കൂറ്റന് വിജയം നേടുകയും ചെയ്തു. അഫ്ഗാന് വേണ്ടി മുജീബുര് റഹ്മാന് നാലോവറില് വെറും 20 റണ്സ് മാത്രം വിട്ടുനല്കി അഞ്ചുവിക്കറ്റ് വീഴ്ത്തി. റാഷിദ് ഖാന് മൂന്നുവിക്കറ്റെടുത്തപ്പോള് ശേഷിച്ച വിക്കറ്റ് നവീന് ഉള് ഹഖ് സ്വന്തമാക്കി. അഫ്ഗാനിസ്താന് നിശ്ചിത ഓവറില് നാല് വിക്കറ്റ് നഷ്ടത്തില് 190 റണ്സെടുത്തു. അര്ധസെഞ്ചുറി നേടിയ നജീബുള്ള സദ്രാനാണ് അഫ്ഗാന് ഇന്നിങ്സിന് നെടുന്തൂണായി നിന്നത്. ഹസ്റത്തുള്ള സസായി, റഹ്മാനുള്ള ഗുര്ബാസ് എന്നിവരും മികച്ച പ്രകടനം പുറത്തെടുത്തു. സ്കോട്ലന്ഡിനുവേണ്ടി സഫിയാന് ഷറീഫ് രണ്ട് വിക്കറ്റെടുത്തപ്പോള് ജോഷ് ഡേവി, മാര്ക്ക് വാറ്റ് എന്നിവര് ഓരോ വിക്കറ്റ് വീതം വീഴ്ത്തി. Stories you may Like